b'\n_START_ARTICLE_\nMichael Dawson (Lost)\n_START_SECTION_\nEnnen onnettomuutta\n_START_PARAGRAPH_\nMichael oli erossa pojastaan Waltista melkein koko t\xc3\xa4m\xc3\xa4n el\xc3\xa4m\xc3\xa4n ajan. Vuosia sitten Michael oli hyvin innoissaan is\xc3\xa4ksi ja aviomieheksi tulosta, mutta Waltin \xc3\xa4idill\xc3\xa4 Susanilla oli muita suunnitelmia. Michael luopui urastaan taidemaalarina, jotta saisi perheelleen s\xc3\xa4\xc3\xa4nn\xc3\xb6llisen toimeentulon ty\xc3\xb6skentelem\xc3\xa4ll\xc3\xa4 rakennusty\xc3\xb6ntekij\xc3\xa4n\xc3\xa4. Samaan aikaan Susan meni oikeustieteelliseen. Kun Susan sai tarjouksen ty\xc3\xb6st\xc3\xa4 Amsterdamissa, h\xc3\xa4n p\xc3\xa4\xc3\xa4tti ottaa Waltin mukaansa. Michael j\xc3\xa4i yksin New Yorkiin. Ulkomailla ollessaan Susan meni lopulta naimisiin Brian Porterin kanssa, joka palkkasi h\xc3\xa4net t\xc3\xb6ihin. Michael raivostui kuulleessan Susanin avioliittoaikeista. H\xc3\xa4n kertoi puhelimessa tulevansa Amsterdamiin hakeakseen poikansa takaisin. Suutuksissaan Michael juoksi nopeasti ulos puhelinkopista ja j\xc3\xa4i auton alle. Michael joutui useaksi kuukaudeksi sairaalaan ja vuoden kest\xc3\xa4v\xc3\xa4\xc3\xa4n kuntoutukseen. Kaksi kuukautta onnettomuuden j\xc3\xa4lkeen Susan tuli tapaamaan h\xc3\xa4nt\xc3\xa4, saaden Michaelin luopumaan isyydest\xc3\xa4\xc3\xa4n hoitokulujen maksua vastaan. Brian adoptoi Waltin._NEWLINE_Useita vuosia my\xc3\xb6hemmin Brian vieraili yll\xc3\xa4tt\xc3\xa4en Michaelin luona ja kertoi Susanin kuolleen. Silminn\xc3\xa4hden murtuneena vaimonsa kuolemasta ja Waltia pel\xc3\xa4ten Brian pyysi Michaelia pit\xc3\xa4m\xc3\xa4\xc3\xa4n huolta pojasta. T\xc3\xa4m\xc3\xa4 sai Michaelin hetkeksi suuttumaan. Ennen kuin Michael lensi Sydneyst\xc3\xa4 Yhdysvaltoihin lennolla 815, h\xc3\xa4n pyysi \xc3\xa4iti\xc3\xa4\xc3\xa4n pit\xc3\xa4m\xc3\xa4\xc3\xa4n huolta Waltista, sill\xc3\xa4 Michael ei uskonut, ett\xc3\xa4 h\xc3\xa4nest\xc3\xa4 itsest\xc3\xa4\xc3\xa4n olisi pojan huoltajaksi. Michaelin \xc3\xa4iti kuitenkin kielt\xc3\xa4ytyi. Puhelun loputtua Michael huomasi Waltin seisovan vieress\xc3\xa4\xc3\xa4n. Ep\xc3\xa4selv\xc3\xa4ksi j\xc3\xa4i, kuinka paljon Walt kuuli keskustelusta.\n_START_SECTION_\nOnnettomuuden j\xc3\xa4lkeen\n_START_PARAGRAPH_\nSelviydytty\xc3\xa4\xc3\xa4n lento-onnettomuudesta Michael ryhtyy etsim\xc3\xa4\xc3\xa4n Waltin koiraa Vincenti\xc3\xa4, jonka Locke kuitenkin l\xc3\xb6yt\xc3\xa4\xc3\xa4 ensin. Michael saa tiet\xc3\xa4\xc3\xa4 ensimm\xc3\xa4isen\xc3\xa4 Sunin puhuvan englantia ja my\xc3\xb6hemmin joutuu k\xc3\xa4sik\xc3\xa4hm\xc3\xa4\xc3\xa4n Jinin kanssa l\xc3\xb6ydetty\xc3\xa4\xc3\xa4n t\xc3\xa4m\xc3\xa4n kultakellon. My\xc3\xb6hemmin Michael l\xc3\xa4htee Jackin l\xc3\xb6yt\xc3\xa4mille luolille ja pelastaa Jackin kivikasasta._NEWLINE_Michael yritt\xc3\xa4\xc3\xa4 rakentaa lauttaa, jolla selviytyneet voisivat paeta saarelta, mutta Walt polttaa lautan. Michael syytt\xc3\xa4\xc3\xa4 tapahtuneesta Jini\xc3\xa4 ja riidan aikana Sun paljastaa englannin kielen taitonsa saarelaisille. My\xc3\xb6hemmin Jin ja Michael rakentavat yhdess\xc3\xa4 toisen lautan. P\xc3\xa4iv\xc3\xa4\xc3\xa4 ennen l\xc3\xa4ht\xc3\xb6\xc3\xa4 Walt tunnustaa is\xc3\xa4lleen polttaneensa ensimm\xc3\xa4isen lautan. Michael, Walt, Jin ja Sawyer l\xc3\xa4htev\xc3\xa4t lautalla etsim\xc3\xa4\xc3\xa4n apua ja y\xc3\xb6n aikana pieni kalastusvene saapuu l\xc3\xa4helle. Toisiksi paljastuvat kalastajat kidnappaavat Waltin ja r\xc3\xa4j\xc3\xa4ytt\xc3\xa4v\xc3\xa4t lautan kranaatilla. Michael joutuu katsomaan toivottomana, kun Walt vied\xc3\xa4\xc3\xa4n pois._NEWLINE_Michael ja haavoittunut Sawyer kulkeutuvat saaren toiselle puolelle, jossa he kohtaavat Jinin, joka huutaa heille \xe2\x80\x9dne muut.\xe2\x80\x9d N\xc3\xa4m\xc3\xa4 kuitenkin paljastuvat lentokoneen takaosan selviytyneiksi. Pian Ana Lucia ja Mr. Eko vakuuttuvat, ettei Michael tovereineen ole Toisia. Michael, Sawyer, Jin, Ana Lucia ja muut selviytyneet l\xc3\xa4htev\xc3\xa4t matkalle saaren toiselle puolelle. Shannonin vahinkokuoleman j\xc3\xa4lkeen Michael l\xc3\xb6yt\xc3\xa4\xc3\xa4 muut selviytyneet ja kertoo Jackille tapahtuneesta._NEWLINE_My\xc3\xb6hemmin Michael vahtii Joutsen-aseman n\xc3\xa4pp\xc3\xa4int\xc3\xa4, ja saa yll\xc3\xa4tt\xc3\xa4v\xc3\xa4n viestin tietokoneruudulle. H\xc3\xa4n ep\xc3\xa4ilee viestin l\xc3\xa4hett\xc3\xa4j\xc3\xa4\xc3\xa4 Waltiksi. Michael ottaa ampumatunteja Lockelta, jonka j\xc3\xa4lkeen h\xc3\xa4n lukitsee t\xc3\xa4m\xc3\xa4n ja Jackin asehuoneeseen, ja l\xc3\xa4htee etsim\xc3\xa4\xc3\xa4n Waltia. Michael kohtaa Tomin ja Pickettin, jotka ottavat h\xc3\xa4net vangiksi. Michael vied\xc3\xa4\xc3\xa4n toisten valekyl\xc3\xa4\xc3\xa4n, jossa h\xc3\xa4n tapaa Waltin. Bea antaa Michaelille listan henkil\xc3\xb6ist\xc3\xa4, jotka Michaelin pit\xc3\xa4\xc3\xa4 tuoda heid\xc3\xa4n luokseen, sek\xc3\xa4 k\xc3\xa4skyn vapauttaa Ben. He lupaavat p\xc3\xa4\xc3\xa4st\xc3\xa4\xc3\xa4 Michaelin ja Waltin pois saarelta, mik\xc3\xa4li Michael tottelisi k\xc3\xa4skyj\xc3\xa4._NEWLINE_Michael p\xc3\xa4\xc3\xa4stet\xc3\xa4\xc3\xa4n vapaaksi, ja h\xc3\xa4n t\xc3\xb6rm\xc3\xa4\xc3\xa4 Jackiin ja Kateen. H\xc3\xa4n kertoo heille toisten valekyl\xc3\xa4st\xc3\xa4 ja sen sijainnista. Saadessaan tilaisuuden Michael lavastaa Benin karkaamisen tappamalla Ana Lucian ja Libbyn sek\xc3\xa4 ampumalla itse\xc3\xa4\xc3\xa4n k\xc3\xa4teen. H\xc3\xa4n ker\xc3\xa4\xc3\xa4 listan henkil\xc3\xb6t (Jack, Kate, Sawyer ja Hurley) yhteen ja l\xc3\xa4htee heid\xc3\xa4n kanssaan \xe2\x80\x9detsim\xc3\xa4\xc3\xa4n Waltia\xe2\x80\x9d. Pian Michael paljastaa ampuneensa Ana Lucian ja Libbyn, ja samalla Toiset tainnuttavat heid\xc3\xa4t. Michael vied\xc3\xa4\xc3\xa4n laiturille, jossa vene ja Walt odottavat. Ben selitt\xc3\xa4\xc3\xa4 Michaelille t\xc3\xa4m\xc3\xa4n tehneen niin kuin k\xc3\xa4skettiin ja p\xc3\xa4\xc3\xa4st\xc3\xa4\xc3\xa4 h\xc3\xa4net sek\xc3\xa4 Waltin l\xc3\xa4htem\xc3\xa4\xc3\xa4n. Michael kysyy Benilt\xc3\xa4, keit\xc3\xa4 he ovat, johon Ben vastaa \xe2\x80\x9dhyvi\xc3\xa4 tyyppej\xc3\xa4\xe2\x80\x9d. Hurley p\xc3\xa4\xc3\xa4stet\xc3\xa4\xc3\xa4n l\xc3\xa4htem\xc3\xa4\xc3\xa4n, ja Michael sek\xc3\xa4 Walt purjehtivat veneell\xc3\xa4 pois saarelta j\xc3\xa4tt\xc3\xa4en Jackin, Katen ja Sawyerin Toisten armoille.'